Zo záhrady na nepravidelnom pozemku vybudovali útulný priestor pre celú rodinu
Každý dom i tvar pozemku sú jedinečné. To, čo na prvý pohľad môže pôsobiť ako nedostatok, sa pri správnom nápade dá premeniť na prednosť.
V tomto prípade stojí dom na nepravidelnom podlhovastom pozemku s hlavným vstupom a parkovacím státím situovaným zboku. Pobytová terasa smeruje na sever a pohľad z nej kĺzal cez celú dlhú záhradu až na jej zužujúci sa koniec. Obvodová výsadba, ktorú po sebe zanechala prvá záhradnícka firma, toto ešte podporovala. Navyše, sebavedomá a moderná architektúra novostavby dávala jasne najavo, že len tak hocijaký záhradný koncept neprijme. K jednoznačným prednostiam pozemku patrí biokoridor s dospelými stromami a krami nachádzajúci sa hneď za plotom z dvoch strán. Vytvára totiž jedinečnú prírodnú kulisu, ktorá na jeseň rozpúta ohromné divadlo farieb.
Na druhý pokus
Po dokončení domu a spevnených plôch si majitelia, manželský pár s dvomi dospievajúcimi deťmi, pozvali záhradnícku firmu, ktorá založila záhradu. S výsledkom však neboli spokojní, chýbal im pocit útulnosti a súkromia. Preto sa rozhodli pozvať záhradných architektov z pražského ateliéru Flera, Ferdinanda Lefflera a Martinu Imramovskú. "Pokiaľ sa záhrada zakladá nanovo, respektíve ju rekonštruujeme, nesmie nám byť ľúto vzdať sa tých vysadených rastlín, ktoré do nového konceptu nezapadajú. I tu sme odporučili mnohé kusy podarovať niekomu, kto sa z nich poteší," hovorí Ferdinand.
Z výsadieb po inej firme sa v tomto prípade zachoval a podporil predovšetkým hrabový živý plot po obvode záhrady a rešpektovala sa tiež staršia čerešňa – jediný dospelý strom na pozemku. Návrh premeny mala na starosti Martina Imramovská, ktorá vyznáva neformálnu a uvoľnenú estetiku výsadieb. "Majitelia mali predstavu, ako chcú v záhrade tráviť svoj čas. Pani domáca si priala menšie záhony na trochu zeleniny a byliniek, majiteľ vonkajšiu kuchyňu s grilom a pergolou a deti zasa trávnatú plochu na hry. Pri návšteve záhrady som si okrem samotného tvaru pozemku tiež uvedomila, že taká výrazná architektúra domu potrebuje veľmi jemný a jednoduchý návrh záhrady. Cítila som, že pomôže narušenie dominantnej podlhovastej záhradnej línie, a to tak, že ju rozdelíme na menšie celky. Tým sa vytvorili rôzne zákutia, kde sa dali rozmiestniť všetky želané prvky. V prvom koncepte som pracovala s organickými tvarmi záhonov, v druhom s jednoduchými rovnými, ani jedno však nebolo ono. Kombináciou oboch nápadov vznikol tretí koncept so zjednodušenými vlnovkami, ktorý sa nakoniec rozvinul a realizoval."
- "Keď tvoríme záhradu pre rodinu, chceme, aby si okolo stola sadli všetci jej členovia a prezradili nám, čo od nej očakávajú. Každý má v záhrade nájsť niečo pre seba." Ing. Ferdinand Leffler – záhradný architekt, www.flera.cz, Ing. Martina Imramovská, Ph.D. – autorizovaná krajinárska architektka
Rozdelená na 3 zóny
Záhrada je rozdelená na tri celky, oddelené od seba novými výsadbami. Pobytovú časť pri dome s veľkou terasou a menším trávnikom uzatvára zo strany susedov brezový hájik s vodným prvkom a lavičkou a zo strany záhrady záhon so stredne vysokou výsadbou krov a trvaliek. Druhá časť je charakterizovaná väčším trávnikom, na ktorý nadväzujú vyvýšené zeleninové záhony a vonkajšia kuchyňa s pergolou, odkiaľ je nádherný výhľad na dom a záhradu.
Tretí, najmenší diel v špičke pozemku, je osadený jedlými krami a miesto tu v polotieni biokoridoru našiel i kompostér. Rozdelením záhrady na menšie celky pomocou záhonov a zelene sa podarilo premeniť neútulný pocit z dlhej a zužujúcej sa záhrady na príjemný a pohodový zážitok pre domácich aj ich hostí.
Vonkajšia kuchyňa
Prianím majiteľa bola vonkajšia kuchyňa so sedením a s grilom. Je situovaná pod pergolou na dubovej terase položenej na betónových pásoch. Už zanedlho ju živý plot z hrabu odizoluje od pohľadov zo susediaceho domu. Istý pocit súkromia v rámci záhrady zasa navodia na terasu priamo nadväzujúce výsadby zelene.
Záhradné detaily na inšpiráciu…
- "Detaily v záhrade nikdy nepodceňujte," hovorí Ferdinand Leffler. "Práve na nich stojí každodenná funkčnosť a estetika záhrady."
Poďte na ďalšiu návštevu: Prírodná záhrada v Modre plná kvetov, plodov a dekorácií
- Druhové zloženie výsadieb pôsobí prírodne, neformálne a zároveň esteticky. Jedným z kvitnúcich druhov je hortenzia stromčekovitá.
- Záhradu možno obdivovať z niekoľkých miest, napríklad i z kruhovej lavičky vyrobenej na mieru kmeňa dospelej čerešne.
- Vonkajšiu kuchynku pod pergolou zanedlho z jednej strany zatieni i zelená stena, ktorú vytvoria rastliny ovíjajúce sa na lankách.
- Kovová socha od sochára Jakuba Flajšara znázorňuje sediacu postavu a dá sa používať aj ako stojan na palivové drevo.
- Záhradné celky od seba oddeľujú záhony s trvalkami a krami s takou výškou, ktorá dovoľuje mať o dianí v záhrade prehľad.
- Úzku a tienistú časť za domom, na ktorú je výhľad z pracovne majiteľa, oživuje svieža výsadba a farebný akcent v podobe lavice.
Text: Monika Králová
Foto: Atelier Flera
Zdroj: časopis Pekné bývanie 10/2019